ནགས་ལྷ་ཛམ་བྷ།

ནགས་ལྷ་ཛམ་བྷའི་མཚན་དངོས་དེ་འཛམ་བུའི་ལྷ་རྒོད་ཅེས་པ་དེ་ཡིན། དེ་ཡང་ཁྱབ་བདག་སྟག་ཕུ་པས་མཛད་པའི་ནགས་ལྷའི་བསང་ཡིག་བྲིས་མ་ལས། ཀྱཻ། སྲིད་པས་བསྐོར་པའི་ལྷ་ཆེན་གུང་རྒྱལ་དང་། བདུད་རྩིའི་སྨན་ཅིག་འདུས་པའི་སྲས་ཀྱི་མཆོག། སྐུ་ལྷ་ཡོ་བྱེད་ཞེས་གྲགས་སྨུག་འཛིན་རྗེ། འཛམ་བུའི་ལྷ་རྒོད་གཉན་པོ་ཁྱོད་ལ་བསྟོད། ཅེས་དང་། གཟའ་དང་རྒྱུ་སྐར་ཝེར་མ་ལྷ་ཀླུ་སོགས། ལྷ་སྲིན་སྡེ་བརྒྱད་དམག་དཔུང་གྲངས་མེད་བསྐོར། ཞིང་བཅུའི་དགྲ་བགེགས་ཀུན་གྱི་གཤེད་གྱུར་པ། དྲག་བྱེད་འཛམ་བུའི་ལྷ་རྒོད་ཁྱོད་ལ་བསྟོད། ཅེས་དང་། འཛམ་བུའི་ལྷ་རྒོད་ཆེན་པོའི་ཐུགས་རྒྱུད་ནས། ཟག་མེད་དགྱེས་པ་བསྐྱེད་བྱེད་བཙུན་མོ་མཆོག།།ཅེས་དང་། འཛམ་བུའི་ལྷ་རྒོད་ཉིད་དང་ཆབས་ཅིག་པ། སངས་རྒྱས་བསྟན་པ་སྐྱོང་བའི་བྱ་ར་བ། ཞེས་དང་། འཛམ་བུའི་ལྷ་རྒོད་ཉིད་ཀྱི་བཀའ་བཞིན་དུ། དར་འཛིན་ལས་མཛད་ཇོ་བོ་རྣམ་བཞི་ནི། ཞེས་དང་། འཛམ་བུའི་ལྷ་རྒོད་ནགས་ལྷ་ཛམྦྷ་ཡི། གཡས་གཡོན་མདུན་རྒྱབ་རུ་འདྲེན་ལས་མཛད་པ། རྒྱ་ཚ་བྲག་དཀར་གཡུ་ཡི་ཐོར་ཚུགས་ཅན། དུང་གིས་མདོག་ཅན་བྲག་དཀར་གཡུ་ཞུར་ཆིབས། །ཞེས་དང་། འཛམ་བུའི་ལྷ་རྒོད་སྐུ་ལྷ་ཡོ་བྱེད་ཀྱི། །འཁོར་དུ་གྱུར་པའི་འཚོ་བྱེད་རྣམ་པ་བཞི། །ཞེས་དང་། ཀྱཻ། འཛམ་བུའི་ལྷ་རྒོད་གང་གི་བཀའ་བཞིན་དུ། །ནང་གི་ལས་བྱེད་ཆེན་པོ་རྣམ་པ་གསུམ། གོ་འཛིན་ལས་བྱེད་ཇོ་རྨོག་ལྷ་རི་ནི། །སྐུ་མདོག་སྔོན་པོ་ལྕགས་ཀྱི་གོ་ཁྲབ་ཅན། །ཞེས་གསུངས་པ་བཞིན། ནགས་ལྷ་ཛམ་བྷའི་མཚན་དངོས་དེ་འཛམ་བུའི་ལྷ་རྒོད་དང་། ངོ་བོ་གནོད་སྦྱིན་དང་། རིགས་རྒྱུད་གཉན་སྲས་ཡིན། མདོ་ཁམས་ཤོད་ཆེན་བཅོ་བརྒྱད་ཀྱི་ནང་ཚན་སྦས་ཡུལ་ནགས་ཀྱི་སྐྱེད་ཚལ་ན་ལྷ་རི་གཉན་པོ་ལ་གནས་བཅས་ཏེ་ནགས་ཤོད་ཡུལ་གྱི་གནས་སྲུང་མཛད་ནས་བོད་ཀྱི་ཡུལ་ལྷ་གཞན་དང་མཚུངས་པ་ཡུལ་མིང་ཡུལ་ལྷ་ལ་ཐོགས་པ་ནགས་ལྷ་ཞེས་འབོད་དོ།།